अवैध खनन के पत्थरों से भरे ओवरलोड डंपर ने टवेरा को मारी टक्कर, 8 बारातियों की मौत
अंबली-साढौरामार्ग पर बुधवार सुबह आठ बजे 11 बारातियों से भरी एक टवेरा को अवैध खनन से भरे तेज गति से रहे एक ओवरलोड डंपर ने सीधी टक्कर मार दी। हादसे में 8 लोगों की मौके पर ही मौत हो गई। जबकि तीन लोग पीजीआई चंडीगढ़ में भर्ती हैं। मरने वालों में छह सदस्य एक परिवार के हैं। इनमें करनाल के गांव बरास निवासी राजकुमार उर्फ लीला (53), अभिमन्यु उर्फ मन्नू (50) दोनों सगे भाई हैं। सोनू (30), होकम सिंह उर्फ हुकमा (38), कामा सिंह (42) और अंग्रेज (35) इनके सगे भतीजे हैं। जबकि धूम सिंह गांव का और टवेरा चालक कुलदीप पंचकूला का रहने वाला था। हादसा उस वक्त हुआ जब यह लोग अंबाला के गांव मौली से यूपी में एक बारात जा रहे थे। डंपर चालक मौके से फरार हो गया। पुलिस ने उसके खिलाफ मामला दर्ज कर लिया है।
दरअसल, करनाल के गांव बरास निवासी राजकुमार उर्फ लीला और अभिमन्यु उर्फ मन्नू छह भाई हैं। सभी गांव में अलग-अलग रहते हैं। कोई किसानी तो कोई पशु का व्यापार करता है। मंगलवार को वह अपने चार भतीजों के साथ अंबाला के गांव मौली में भात भरने गए थे। बुधवार सुबह वहां से वह यूपी के मिर्जापुर स्थित अमटा गांव में एक बारात में शामिल होने जा रहे थे। यह बारात मौली गांव से ही जा रही थी। जैसे ही वह अंबली-साढौरा मार्ग पर पहुंचे तो यह हादसा हो गया। इसकी सूचना जब गांव बरास में पहुंची तो छह परिवारों के साथ पूरे गांव में मातम पसर गया। हर कोई राजकुमार और अभिमन्यु के घर की ओर ढांढस बंधाने को भागा। जैसे-तैसे उन्हें संभाला जा रहा था तभी दोपहर में बच्चे स्कूल से आए तो माएं उनसे लिपटकर बिलखने लगीं। बुढ़ापे में जवान बेेटे की अर्थी देखकर चारों के पिता तो बार-बार होश खो बैठ रहे थे। मृतक कामा के बेटे की शादी तो मार्च माह में ही होने वाली थी। होकम सिंह की 2 लड़की ओर एक छोटा लड़का है जबकि अंग्रेज के दो छोटे-छोटे लड़के हैं। गांव के सोनू ने बताया कि भात चढ़ाने के बाद वह तो मौली गांव से लौट आया था लेकिन यह लोग बारात जाने के लिए रुक गए थे।
करनाल के गांव बरास में जैसे ही हादसे में मारे गए लोगों के शव पहुंचे तो महिलाएं बिलख उठीं। इस दौरान हर कोई एक दूसरे को ढांढस बंधाता नजर आया।
hin_Deva hin_Deva hin_Deva hin_Deva